De fleste robotstøvsugerne har en kjøretid på 2–3 timer. Det finnes flere litt mer ukjente budsjettmodeller som bare holder det gående i rundt én time, men de fleste klokker inn på 120 minutter eller mer. Når de har nådd dette nivået, har de gjerne 20–30 prosent batteritid igjen på tanken, slik at de kan finne veien tilbake til laderen.
Det er viktig å merke seg at de moderne robotstøvsugerne kan pause rengjøringen et sted i boligen, for senere å gjenoppta arbeidet derfra når batteriet er ladet opp igjen. Dette gjør at de kan rengjøre enda større hjem enn kapasiteten egentlig skulle tilsi. Rengjøringen skjer naturligvis ikke like effektivt når de må ha en pause på 1–2 timer før de kan gjenoppta støvsugingen, men det er uansett en nyttig funksjon for deg som har en omfangsrik bolig.